RESOLUCIÓN do 8 de outubro de 2010 pola que se regulan determinados ficheiros de datos de carácter persoal.
EMPRESA PÚBLICA DE OBRAS E SERVIZOS HIDRÁULICOS — III. OUTRAS DISPOSICIÓNS — 27/10/2010

A Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro) regula o tratamento de datos de carácter persoal rexistrados en soportes físicos, que os faga susceptibles de tratamento, así como toda modalidade de uso posterior destes datos polos sectores público e privado. A finalidade desta regulación é garantir e protexer as liberdades públicas e os dereitos fundamentais das persoas físicas e, especialmente, a súa honra e intimidade persoal e familiar.
No artigo 20 da devandita lei disponse que a creación ou supresión dos ficheiros das administracións públicas só poderá facerse por medio de disposición xeral publicada no BOE ou diario oficial correspondente, establecendo no seu punto segundo as indicacións concretas que deben constar nas disposicións de creación daqueles.
A estrutura orgánica da Consellería de Medio Ambiente, Territorio e Infraestruturas ven establecida no Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas.
A Empresa Pública de Obras e Servizos Hidráulicos, regulada polo Decreto 125/1996 (DOG nº 62, do 27 de marzo) ten personalidade xurídica propia, así como plena capacidade de obrar para o cumprimento dos seus fins, e está adscrita á Consellería de Medio Ambiente, Territorio e Infraestruturas.
En consecuencia, en virtude das facultades que me confire o artigo 9 do Decreto 125/1996, do 7 de marzo, polo que se aproban os estatutos deste ente público:
DISPOÑO:
Artigo 1º.-Obxecto.
Mediante a presente resolución da Empresa Pública de Obras e Servizos Hidráulicos créanse os ficheiros de carácter persoal que se especifican no correspondente anexo.
Artigo 2º.-Contido.
A información exixida no artigo 20.2º da Lei orgánica 15/1999, do 13 de decembro, de protección de datos de carácter persoal, e no artigo 54 do seu regulamento asociado, o Real Decreto 1720/2007, do 21 de decembro, para as disposicións de creación de ficheiros, está contida tamén no anexo desta resolución.
Artigo 3º.-Finalidade e usos dos ficheiros.
Os datos de carácter persoal, incluídos nos ficheiros da Empresa Pública de Obras e Servizos Hidráulicos regulados por esta resolución só serán utilizados para os fins expresamente previstos e declarados no anexo, e polo persoal debidamente autorizado.
Artigo 4º.-Cesión de datos.
Os datos só serán cedidos nos supostos expresamente previstos pola lei e os declarados no anexo. No suposto de cesión de datos ás administracións públicas haberá que aterse ao disposto na normativa vixente respecto a esta materia.
Artigo 5º.-Órgano responsable da seguridade dos ficheiros.
A responsabilidade sobre os ficheiros creados por esta resolución correspóndelle á Empresa Pública de Obras e Servizos Hidráulicos.
No anexo detállase o enderezo ante a que se exercerán os dereitos de acceso, rectificación, cancelación e oposición dos datos que constan nos ficheiros.
Artigo 6º.-Nivel de protección e medidas de seguridade.
O nivel dos ficheiros creados por esta resolución atópanse clasificados atendendo ao disposto no artigo 80 e seguintes do Real decreto 1720/2007, do 21 de decembro. No anexo aparece a clasificación (nivel básico, medio ou alto) dos ficheiros regulados baixo esta resolución.
O titular do órgano responsable destes ficheiros adoptará as medidas técnicas, de xestión e organización que sexan necesarias, asegurando a súa confidencialidade e integridade, e os dereitos e obrigas recoñecidas na Lei orgánica 15/1999, do 13 de decembro.
Artigo 7º.-Dereito de acceso, rectificación, oposición e cancelación de datos.
As persoas poderán exercer os seus dereitos de acceso, rectificación, oposición e cancelación de datos, cando proceda, mediante escrito dirixido ao enderezo especificado en cada un dos ficheiros.
Disposición adicional
No caso de cesións dos datos aos servizos de estatística das administracións públicas haberá que aterse, ademais, ao disposto na normativa vixente sobre materia estatística.
Disposición derradeira
A presente resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de outubro de 2010.
Francisco Menéndez Iglesias
Presidente da Empresa Pública
de Obras e Servizos Hidráulicos
Ver referencia pdf "20700D009P014.PDF"